Kaikki suomalaiset olivat äänestyksessä läsnä.

EU-parlamentti äänesti eilen paljon keskustelua herättäneen tekijänoikeusdirektiivin puolesta. Parlamentti hyväksyi lainsäädännön äänin 348 puolesta ja 274 vastaan.

Direktiivin on määrä parantaa luovan työn tekijöiden asemaa, kun heidän teoksiaan jaetaan internetissä. Lainsäädännön on myös epäilty kuristavan internetin vapautta.

Ennen varsinaista äänestystä äänestettiin koko direktiivin hylkäämisestä ja sen jälkeen muutosehdotuksista direktiiviin. Kumpikin ehdotus äänestettiin kumoon. Viimeisessä äänestyksessä äänestettiin direktiivin hyväksymisen puolesta.

Äänestys ei ollut sähköinen vaan nimenhuutoäänestys, ja sen tulokset käyvät ilmi pöytäkirjan liitteestä.

Suomen 13 euroedustajasta direktiiviä kannatti 8. Nämä olivat keskustan ja Alden Anneli Jäätteenmäki, Elsi Katainen ja Mirja Vehkaperä, vasemmistoliiton ja GUE/NGL:n Merja Kyllönen, kokoomuksen ja PPE:n Petri Sarvamaa ja Henna Virkkunen sekä SDP:n ja S&D:n Liisa Jaakonsaari ja Miapetra Kumpula-Natri.

Vastustajiin kuuluivat RKP:n ja Alden Nils Torvalds, perussuomalaisten ja ECR:n Jussi Halla-Aho ja Pirkko Ruohonen-Lerner, kokoomuksen ja PPE:n Sirpa Pietikäinen sekä vihreiden ja Verts/ALEn Heidi Hautala.

Kukaan suomalaisista ei jättänyt äänestämättä.

EU-parlamentin päätös siirtyy seuraavaksi EU:n ministerineuvostolle, jonka muodostavat jäsenmaiden ministerit. Jos direktiivi saa ministerineuvoston hyväksynnän, jäsenmailla on kaksi vuotta aikaa viedä tekijänoikeusdirektiivi kansallisen lainsäädäntönsä osaksi.